Document ID: 32005R0422

KOMISSION ASETUS (EY) N:o 422/2005,
annettu 14 päivänä maaliskuuta 2005,
maataloustuotteita koskevista tiedotus- ja menekinedistämistoimista sisämarkkinoilla annetun neuvoston asetuksen (EY) N:o 2826/2000 soveltamista koskevista yksityiskohtaisista säännöistä annetun asetuksen (EY) N:o 94/2002 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteita koskevista tiedotus- ja menekinedistämistoimista sisämarkkinoilla 19 päivänä joulukuuta 2000 annetun neuvoston asetuksen (EY) N:o 2826/2000 (1) ja erityisesti sen 12 artiklan,
sekä katsoo seuraavaa:
(1)
Asetuksen (EY) N:o 2826/2000 3 artiklassa säädetään perusteista niiden alojen ja tuotteiden määrittämiselle, joita koskevia tiedotus- ja/tai menekinedistämistoimia voidaan toteuttaa sisämarkkinoilla. Kyseiset aiheet ja tuotteet luetellaan komission asetuksen (EY) N:o 94/2002 (2) liitteessä I.
(2)
Asetuksen (EY) N:o 2826/2000 4 artiklassa säädetään, että komissio laatii joka toinen vuosi luettelon kyseisen asetuksen 3 artiklassa tarkoitetuista aiheista ja tuotteista.
(3)
Yhteisön alkuperää olevat siemenöljyt - erityisesti rypsiöljy - sekä hunaja ja mehiläishoitotuotteet ovat tuotteita, joiden markkinatasapainoa voitaisiin parantaa yleisluonteisilla tiedotus- ja/tai menekinedistämistoimilla varsinkin siten, että kuluttajille annetaan tarkoituksenmukaista ja tuoretta tietoa kyseisten tuotteiden laadusta, ravintoarvosta ja mausta sekä niihin sovellettavista vaatimuksista kuten myös niiden pakkausmerkinnöistä. Kyseiset tuotteet olisi sen vuoksi sisällytettävä asetuksen (EY) N:o 94/2002 liitteeseen I.
(4)
Laadukkaiden lihatuotteiden kulutuksen lisäämiseksi on asianmukaista säätää, että kaikki yhteisön tai kansallisen laatujärjestelmän mukaisesti tuotetut laadukkaat lihatuotteet ovat tukikelpoisia menekinedistämistoimien yhteydessä. Kyseiset tuotteet olisi sen vuoksi sisällytettävä asetuksen (EY) N:o 94/2002 liitteeseen I.
(5)
Selkeyden ja yksinkertaisuuden vuoksi on asianmukaista yhdistää asetuksen (EY) N:o 94/2002 liitteessä I a olevat aiheet ja liitteessä I b olevat tuotteet yhdeksi luetteloksi, joka kattaa sekä aiheet että tuotteet, sekä lisätä kunkin tuotteen ja aiheen osalta niihin liittyvät säännökset kyseisen asetuksen liitteessä III oleviin sisämarkkinoiden menekinedistämistä koskeviin suuntaviivoihin.
(6)
Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92 (3) ja maataloustuotteiden ja elintarvikkeiden erityisluonnetta koskevista todistuksista 14 päivänä heinäkuuta 1992 annetun neuvoston asetuksen (ETY) N:o 2082/92 (4) mukaiset suojatut alkuperänimitykset (SAN), suojatut maantieteelliset merkinnät (SMM) ja aidot perinteiset tuotteet (APT) sekä maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91 (5) mukaiset luonnonmukaisesti tuotetut tuotteet ovat laatutuotteita, joiden tuotanto ja kulutus ovat yhteisessä maatalouspolitiikassa etusijalla. Kyseiset tuotteet olisi sen vuoksi sisällytettävä asetuksen (EY) N:o 94/2002 liitteeseen I sen varmistamiseksi, että niihin sovelletaan kaikkia sisämarkkinoiden menekinedistämisjärjestelmään kuuluvia tiedotus- ja menekinedistämistoimia.
(7)
On tarpeen laatia uudet suuntaviivat, jotka koskevat liitteeseen sisällytettäviä tuotteita, jotta menekinedistämistoimista saataisiin odotettuja tuloksia, sekä tarkistaa nykyisiä suuntaviivoja markkinatilanteen ja yhteisen maatalouspolitiikan kehityksen sekä viimeisimpien tiedotus- ja menekinedistämistoimien arvioinnista saatujen kokemusten huomioon ottamiseksi.
(8)
Asetus (EY) N:o 94/2002 olisi sen vuoksi muutettava vastaavasti.
(9)
Menekinedistämisohjelmille myönnettävää yhteisön tukea koskevien hakemusten jättämisen seuraava määräpäivä kyseisten toimenpiteiden hyväksymisen jälkeen on 31 päivä tammikuuta. Ehdotuksen tekevillä organisaatioilla ja jäsenvaltioilla on rajoitetusti aikaa mukauttaa tai laatia ehdotuksia ottaen huomioon hiljattain muutetun asetuksen säännöt. Sen vuoksi tämän asetuksen olisi tultava voimaan 31 päivän tammikuuta jälkeen.
(10)
Tässä asetuksessa säädetyt toimenpiteet ovat maataloustuotteiden menekinedistämisen yhteisen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 94/2002 seuraavasti:
1)
Korvataan liite I tämän asetuksen liitteellä I.
2)
Korvataan liite III tämän asetuksen liitteellä II.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä helmikuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä maaliskuuta 2005.

Labels: 7
3
15
6